b"\n_START_ARTICLE_\nEuroopan unionin historia\n_START_PARAGRAPH_\nEuroopan unionin historia voidaan jakaa kahteen osaan: EU:ta edelt\xc3\xa4neeseen kehitykseen ja itse EU:n historiaan. Euroopan unionin perustaminen on osa suurempaa, toisen maailmansodan j\xc3\xa4lkeist\xc3\xa4 Euroopan yhdentymiskehityst\xc3\xa4, mutta sen aatteellisia ja historiallisia juuria voi hakea keskiajalta asti.\n_START_SECTION_\nAatteellinen perusta\n_START_PARAGRAPH_\nEuroopan yhdentymisell\xc3\xa4 on pitk\xc3\xa4t aatteelliset ja historialliset juuret. Ensimm\xc3\xa4inen maininta eurooppalaisista, \xe2\x80\x9dEuropeenses\xe2\x80\x9d, l\xc3\xb6ytyy kronikasta, jossa kuvataan Poitiers\xe2\x80\x99n taistelua vuonna 733. 1400-luvulla paavi Pius II k\xc3\xa4ytti Euroopan k\xc3\xa4sitett\xc3\xa4 propagandanomaisesti osoittaakseen turkkilaisille, ett\xc3\xa4 islamilainen Turkki ei voi voittaa mahtavien valtioiden Eurooppaa, vaikka olikin onnistunut valloittamaan Konstantinopolin._NEWLINE_Pasifistinen kirjailija Victor Hugo esitti vuonna 1851, ett\xc3\xa4 Euroopan pit\xc3\xa4isi yhdisty\xc3\xa4 rauhanomaisesti, yhteisty\xc3\xb6n ja yhdenvertaisen j\xc3\xa4senyyden avulla. Nobelisti Aristide Briand puhui \xe2\x80\x9dmoraalisesta unionista\xe2\x80\x9d kuvatessaan Euroopan integraatiohanketta 1920-luvulla. Euroopan komission puhemies Jos\xc3\xa9 Manuel Barroso on korostanut, ettei eurooppalaisten tule unohtaa my\xc3\xb6sk\xc3\xa4\xc3\xa4n arabilais-islamilaisia, slaavilaisia ja kelttil\xc3\xa4isi\xc3\xa4 juuriaan. Paneurooppalaisen liikkeen perustaja, herttua Richard Coudenhove-Kalergi julisti vuoden 1948 Eurooppa-kongressissa, ett\xc3\xa4 menneisyyden jaloin perusta on kreikkalaisen individualismi ja kristillinen sosialismi. _NEWLINE_Euroopan unionia voidaan pit\xc3\xa4\xc3\xa4 pohjimmiltaan rauhanomaisen kansainv\xc3\xa4lisen konfliktinratkaisun mallina. Se yhdisti valtiot, jotka olivat vuosisatojen ajan taistelleet kesken\xc3\xa4\xc3\xa4n. Karl Deutsch on luonnehtinut EU:ta turvallisuusyhteis\xc3\xb6ksi. Rosemary Footin mukaan sek\xc3\xa4 Yhdysvallat ett\xc3\xa4 Euroopan unioni ovat maailman kaksi suurinta normiyritt\xc3\xa4j\xc3\xa4\xc3\xa4: ne luovat ja viev\xc3\xa4t normeja. _NEWLINE_Euroopan yhdentymisess\xc3\xa4 voidaan erottaa kaksi eri kehityssuuntaa: yht\xc3\xa4\xc3\xa4lt\xc3\xa4 yhteisty\xc3\xb6n syveneminen, kun j\xc3\xa4senmaat siirt\xc3\xa4v\xc3\xa4t uusilla perussopimuksilla toimivaltaa keskuselimille, ja toisaalta laajeneminen uusien maiden liittyess\xc3\xa4 j\xc3\xa4seneksi.\n_START_SECTION_\nEnnen Euroopan unionia\n_START_PARAGRAPH_\nToisen maailmansodan j\xc3\xa4lkeen oli tarve sitoa vanhat kiistakumppanit Saksa ja Ranska riippuvaisiksi toisistaan, joka osaltaan ehk\xc3\xa4isisi tulevia sotia. T\xc3\xa4t\xc3\xa4 varten perustettiin Euroopan hiili- ja ter\xc3\xa4syhteis\xc3\xb6 (EHTY) vuonna 1950, johon liittyiv\xc3\xa4t Alankomaat, Belgia, Luxemburg, L\xc3\xa4nsi-Saksa, Italia ja Ranska. N\xc3\xa4m\xc3\xa4 kuusi valtiota allekirjoittivat 18. huhtikuuta 1951 Pariisissa perustamissopimuksen. Sopimus tuli voimaan 23. hein\xc3\xa4kuuta 1952 ja solmittiin 50 vuoden ajaksi._NEWLINE_Ranskan ulkoministeri Robert Schuman ehdotti 9.5.1950 Jean Monnet'n ajatusten innoittamana Saksan liittotasavallan ja Ranskan hiili- ja ter\xc3\xa4svarojen yhdist\xc3\xa4mist\xc3\xa4. Uuden j\xc3\xa4rjestelm\xc3\xa4n oli m\xc3\xa4\xc3\xa4r\xc3\xa4 olla avoin muillekin maanosan valtioille. T\xc3\xa4t\xc3\xa4 p\xc3\xa4iv\xc3\xa4\xc3\xa4 on alettu viett\xc3\xa4\xc3\xa4 Eurooppa-p\xc3\xa4iv\xc3\xa4n\xc3\xa4, unionin syntym\xc3\xa4p\xc3\xa4iv\xc3\xa4n\xc3\xa4._NEWLINE_1. ja 2. kes\xc3\xa4kuuta 1955 kuuden valtion ulkoministerit p\xc3\xa4\xc3\xa4ttiv\xc3\xa4t Messinan kokouksessa laajentaa Euroopan yhdentymisen koskemaan taloutta kokonaisuudessaan. 25. maaliskuuta 1957 kuusi j\xc3\xa4senvaltiota allekirjoittivat Roomassa Euroopan talousyhteis\xc3\xb6n (ETY) ja Euroopan atomienergiayhteis\xc3\xb6n (Euratom) perustamissopimukset: voimaan ne tulivat vuoden 1958 alusta._NEWLINE_Vuonna 1957 maat allekirjoittivat Rooman sopimuksen, jonka my\xc3\xb6t\xc3\xa4 perustettiin Euroopan talousyhteis\xc3\xb6 (European economic community, EEC) ja Euroopan atomienergiayhteis\xc3\xb6 (Euratom). Vuonna 1967 astui voimaan sulautumissopimus, jolla EHTY, EEC ja Euratom yhdistettiin Euroopan yhteis\xc3\xb6iksi (EY)._NEWLINE_Vuonna 1973 EY:hyn liittyi Iso-Britannia, Irlanti ja Tanska, ja t\xc3\xa4m\xc3\xa4n j\xc3\xa4lkeen yhteis\xc3\xb6 alkoi hiljalleen laajeta nykyisiin mittoihinsa.\n_START_SECTION_\nUnionin perustaminen\n_START_PARAGRAPH_\nMaastrichtin sopimus (virallisemmin Sopimus Euroopan unionista) allekirjoitettiin 7. helmikuuta 1992 Euroopan yhteis\xc3\xb6n j\xc3\xa4senien kesken Alankomaiden Maastrichtissa ja astui voimaan 1. marraskuuta 1993. Se syntyi talous- ja rahaliittoa ja poliittista yhteisty\xc3\xb6t\xc3\xa4 koskevien erillisten neuvottelujen tuloksena._NEWLINE_Sopimus johti Euroopan unionin syntyyn, euron luomiseen, ja siin\xc3\xa4 esiteltiin kolme peruspilaria: yhteis\xc3\xb6, yhteinen ulko- ja turvallisuuspolitiikka ja yhteisty\xc3\xb6 oikeus- ja sis\xc3\xa4asioissa."